Document ID: 32007R1207

REGOLAMENT TAL-KUMMISSJONI (KE) Nru 1207/2007
tas-16 ta’ Ottubru 2007
li jemenda r-Regolament (KE) Nru 753/2002 li jistabbilixxi ċerti regoli sabiex jiġi applikat ir-Regolament tal-Kunsill (KE) Nru 1493/1999 rigward id-deskrizzjoni, id-denominazzjoni ta' l-origini, il-preżentazzjoni u l-protezzjoni ta' ċerti prodotti fis-settur ta' l-inbid
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq ta’ l-inbid (1), u partikolarment l-Artikoli 53 u 80(b) tiegħu,
Billi:
(1)
Fil-każ li jkun hemm prattika tradizzjonali rregolata minn dispożizzjonijiet speċjali ta' l-Istat Membru li jipproduċi, dak l-Istat Membru jista', bħala deroga mir-regola normali, permezz ta' awtorizzazzjoni espressa u soġġetta għall-kontrolli addattati, jippermetti li jinkiseb inbid ta' kwalità prodott f'reġjuni speċifiċi billi jiġi miżjud mal-prodott bażiku li minnu jsir l-inbid minn wieħed jew iżjed mill-prodotti tas-settur ta' l-inbid li ma joriġinawx mir-reġjun speċifikat u li l-inbid ikun iġib ismu. Sabiex jiġi żgurat li l-operaturi ekonomiċi u l-awtoritajiet kompetenti ma jkunux ippreġudikati minħabba l-iskadenza ta' din id-deroga kif stipulat fl-Artikolu 31(3) tar-Regolament tal-Kummissjoni (KE) Nru 753/2002 (2), għandha tingħata estensjoni ġdida.
(2)
L-Anness II għar-Regolament (KE) Nru 753/2002 jelenka l-varjetajiet tad-dwieli u s-sinonimi tagħhom li jinkludu indikazzjoni ġeografika u li għandhom mnejn jidhru fuq it-tikketti ta' l-inbejjed. Dak l-Anness għandu jiġi adattat bit-termini xierqa li jintużaw fir-Rumanija.
(3)
Minħabba l-piż amministrattiv, u sabiex jiġu evitati diffikultajiet ta' kummerċ, dan ir-regolament għandu japplika mill-1 ta' Lulju 2007.
(4)
Ir-Regolament (KE) Nru 753/2002 għandu għalhekk jiġi emendat kif meħtieġ.
(5)
Il-miżuri pprovduti f'dan ir-Regolament huma skond l-opinjoni tal-Kumitat ta' Ġestjoni għall-Inbid,
ADOTTAT DAN IR-REGOLAMENT:
Artikolu 1
Ir-Regolament (KE) Nru 753/2002 għandu b'dan jiġi emendat kif ġej:
(1)
Fl-Artikolu 31, il-paragrafu 3 huwa emendat kif ġej:
(a)
f’punt (b) tat-tieni subparagrafu id-data “31 ta’ Awissu 2007” hija mibdula b’ “31 ta’ Awissu 2008”;
(b)
fit-tielet subparagrafu id-data “31 ta’ Awissu 2007” hija mibdula b’ “31 ta’ Awissu 2008”;
(2)
L-Anness II huwa mibdul bit-test ta' l-Anness I ta' dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mill-1 ta' Lulju 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 16 ta’ Ottubru 2007.

Labels: 3
17
6